title: 2019 m. sausio 28 d. Tarybos sprendimas (BUSP) 2019/135, kuriuo iš dalies keičiamas Sprendimas 2011/72/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise

text:
29.1.2019

                  LT

                  Europos Sąjungos oficialusis leidinys

                  L 25/23

         TARYBOS SPRENDIMAS (BUSP) 2019/135
         2019 m. sausio 28 d.
         kuriuo iš dalies keičiamas Sprendimas 2011/72/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2011 m. sausio 31 d. Taryba priėmė Sprendimą 2011/72/BUSP (1) dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise;

                     (2)

                     remiantis Sprendimo 2011/72/BUSP peržiūros rezultatais, ribojamųjų priemonių taikymas turėtų būti pratęstas iki 2020 m. sausio 31 d., o su vienu asmeniu susijęs įrašas turėtų būti išbrauktas;

                     (3)

                     todėl Sprendimas 2011/72/BUSP turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimas 2011/72/BUSP iš dalies keičiamas taip:

                        1)

                        5 straipsnis pakeičiamas taip:

                           „5 straipsnis
                           Šis sprendimas taikomas iki 2020 m. sausio 31 d. Jis nuolatos peržiūrimas. Prireikus jis gali būti atnaujinamas ar iš dalies keičiamas, jei Taryba mano, kad jame numatyti tikslai nepasiekti.“;

                        2)

                        priedas iš dalies keičiamas taip, kaip išdėstyta šio sprendimo priede.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. sausio 28 d.

                  Tarybos vardu

                  Pirmininkas

               P. DAEA

            (1)  2011 m. sausio 31 d. Tarybos sprendimas 2011/72/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise (OL L 28, 2011 2 2, p. 62).

            PRIEDAS
            Sprendimo 2011/72/BUSP priedo 28 įrašas (Mohamed Marwan Ben Ali Ben Mohamed MABROUK) išbraukiamas.


title: 2019 m. sausio 28 d. Tarybos sprendimas (ES) 2019/136 dėl pozicijos, kurios Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtoje Vyno darbo grupėje, dėl sertifikatams naudotinų formų Japonijos kilmės vyno produktus importuojant į Europos Sąjungą ir pasitvirtinimo sąlygų

text:
29.1.2019

                  LT

                  Europos Sąjungos oficialusis leidinys

                  L 25/25

         TARYBOS SPRENDIMAS (ES) 2019/136
         2019 m. sausio 28 d.
         dėl pozicijos, kurios Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtoje Vyno darbo grupėje, dėl sertifikatams naudotinų formų Japonijos kilmės vyno produktus importuojant į Europos Sąjungą ir pasitvirtinimo sąlygų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Sąjunga Tarybos sprendimu (ES) 2018/1907 (1) sudarė Europos Sąjungos ir Japonijos ekonominės partnerystės susitarimą (2) (toliau – Susitarimas). Jis įsigalioja 2019 m. vasario 1 d.;

                     (2)

                     pagal Susitarimo 2.28 straipsnio 1 dalį sertifikatas, kurio autentiškumas patvirtintas pagal Japonijos įstatymus ir kitus teisės aktus, įskaitant paties Japonijos kompetentingos institucijos įgalioto gamintojo surašytą sertifikatą, laikytinas pakankamu dokumentu Japonijos kilmės vyno produktų, nurodytų Susitarimo 2.25, 2.26 arba 2.27 straipsnyje, atitikčiai Sąjungos taikomiems importo ir pardavimo reikalavimams įrodyti;

                     (3)

                     pagal Susitarimo 2.28 straipsnio 2 dalį Vyno darbo grupė sprendimu turėtų nustatyti to straipsnio 1 dalies įgyvendinimo sąlygas, visų pirma naudotinas formas ir sertifikatuose pateiktiną informaciją;

                     (4)

                     Susitarimo 2.35 straipsnio 2 dalies a punkte numatoma, kad Vyno darbo grupė turėtų nustatyti pasitvirtinimo sąlygas;

                     (5)

                     pagal Susitarimo 2.35 straipsnio 3 dalį Vyno darbo grupė savo pirmąjį posėdį turėtų surengti Susitarimo įsigaliojimo dieną;

                     (6)

                     Vyno darbo grupė per pirmąjį posėdį 2019 m. vasario 1 d. turėtų priimti sprendimą dėl sertifikatams naudotinų formų Japonijos kilmės vyno produktus importuojant į Sąjungą ir dėl pasitvirtinimo sąlygų siekiant veiksmingai įgyvendinti Susitarimą ir taip supaprastinti Japonijos kilmės vyno produktų importą. Numatomos formos ir pasitvirtinimo sąlygos atitinka Sąjungos politiką dėl palankesnių sąlygų prekybai sudarymo ir bendradarbiavimo su trečiosiomis šalimis, kurios yra sudariusios susitarimus su Sąjunga, sukčiavimo prevencijos srityje;

                     (7)

                     tikslinga nustatyti poziciją, kurios Sąjungos vardu turi būti laikomasi Vyno darbo grupėje;

                     (8)

                     todėl Sąjungos pozicija Vyno darbo grupėje turėtų būti grindžiama pridėtu sprendimo projektu,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi pirmajame Vyno darbo grupės posėdyje, grindžiama prie šio sprendimo pridėtu sprendimo projektu.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. sausio 28 d.

                  Tarybos vardu

                  Pirmininkas

               P. DAEA

            (1)  2018 m. gruodžio 20 d. Tarybos sprendimas (ES) 2018/1907 dėl Europos Sąjungos ir Japonijos ekonominės partnerystės susitarimo sudarymo (OL L 330, 2018 12 27, p. 1).

            (2)  OL L 330, 2018 12 27, p. 3.

            PROJEKTAS
            ES IR JAPONIJOS VYNO DARBO GRUPĖS SPRENDIMAS Nr. 1/2019
            … m. … … d.
            dėl sertifikatams naudotinų formų Japonijos kilmės vyno produktus importuojant į Europos Sąjungą ir pasitvirtinimo sąlygų patvirtinimo
            VYNO DARBO GRUPĖ,
            atsižvelgdama į Europos Sąjungos ir Japonijos ekonominės partnerystės susitarimą, ypač į jo 2.28 ir 2.35 straipsnius,
            kadangi:

                        (1)

                        Europos Sąjungos ir Japonijos ekonominės partnerystės susitarimas (toliau – Susitarimas) įsigalioja 2019 m. vasario 1 d.;

                        (2)

                        Susitarimo 22.4 straipsniu įsteigiama Vyno darbo grupė, kuri, inter alia, yra atsakinga už Susitarimo C skirsnio ir 2-E priedo veiksmingą įgyvendinimą ir veikimą;

                        (3)

                        pagal Susitarimo 2.28 straipsnio 1 dalį sertifikatas, kurio autentiškumas patvirtintas pagal Japonijos įstatymus ir kitus teisės aktus, įskaitant paties Japonijos kompetentingos institucijos įgalioto gamintojo surašytą sertifikatą, laikytinas pakankamu dokumentu Japonijos kilmės vyno produktų, nurodytų Susitarimo 2.25, 2.26 arba 2.27 straipsnyje, atitikčiai Europos Sąjungos taikomiems importo ir pardavimo reikalavimams įrodyti;

                        (4)

                        pagal Susitarimo 2.28 straipsnio 2 dalies a punktą sertifikatams naudotinos formos ir sertifikatuose pateiktina informacija patvirtinami pagal Susitarimo 22.4 straipsnį įsteigtos Vyno darbo grupės sprendimu;

                        (5)

                        pagal Susitarimo 2.35 straipsnio 2 dalies a punktą Vyno darbo grupė nustato pasitvirtinimo sąlygas,

                  PRIĖMĖ ŠĮ SPRENDIMĄ:

               1 straipsnis

                  1.   Sertifikatams, kurių autentiškumas patvirtintas pagal Japonijos įstatymus ir kitus teisės aktus, naudotina forma nustatyta šio sprendimo I priede.

                  2.   Japonijos kompetentingos institucijos įgalioto gamintojo pasitvirtinimui naudotina forma nustatyta šio sprendimo II priede.

                  3.   Japonijos kompetentingos institucijos įgalioto gamintojo pasitvirtinimo sąlygos išdėstytos šio sprendimo III priede.

               2 straipsnis
               Šis sprendimas įsigalioja jo priėmimo dieną.

                     Vyno darbo grupės vardu

                     […]

            I PRIEDAS

            Tekstas paveikslėlio

               NACIONALINIO ALKOHOLIO GAMYBOS MOKSLINIŲ TYRIMŲ INSTITUTO (ang. THE NATIONAL RESEARCH INSTITUTE OF BREWING [NRIB]) IŠDUODAMO JAPONIJOS KILMĖS VYNO PRODUKTUS IMPORTUOJANT Į ES SERTIFIKATO ŠABLONAS (1)
               1. Eksportuotojas (tikslus pavadinimas (vardas, pavardė) ir adresas)
               Išdavusi trečioji šalis: JAPONIJA
               Supaprastintas VI 1 serijos Nr. (2):
               VYNO, VYNUOGIŲ SULČIŲ ARBA VYNUOGIŲ MISOS IMPORTO Į EUROPOS SĄJUNGĄ DOKUMENTAS
               2. Gavėjas (pavadinimas (vardas, pavardė) ir adresas)
               3. Muitinės antspaudas (pildo tik ES tarnybos)
               4. Transporto priemonė ir duomenys apie vežimą (3)
               5. Iškrovimo vieta (jei skiriasi nuo nurodytos 2 punkte)
               6. Importuoto produkto aprašymas (4)
               7. Kiekis, l/hl/kg
               8. Talpų skaičius (5)
               9. Sertifikatas
               „Pirmiau aprašytas produktas yra skirtas tiesiogiai vartoti žmonėms ir atitinka Europos Sąjungos ir Japonijos ekonominės partnerystės susitarimo 2 skyriaus C skirsnyje pateiktas apibrėžtis ir leidžiamus taikyti vynininkystės metodus.“
               Gamintojo pavadinimas (vardas, pavardė) ir adresas:
               Tikslus kompetentingos įstaigos pavadinimas ir adresas: Vieta ir data:
               Nacionalinis alkoholio gamybos mokslinių tyrimų institutas,
               prižiūrimas Japonijos finansų ministerijos
               3-7-1, Kagamiyama, Higashihiroshima, Hiroshima, Japan
               Kompetentingos institucijos antspaudas:
               Kompetentingos įstaigos pareigūno parašas, vardas, pavardė ir pareigos:
               (1) Remiantis Europos Sąjungos ir Japonijos ekonominės partnerystės susitarimo 2.28 straipsniu.
               (2) Tai yra NRIB nurodytas partijos atsekamumo numeris.
               (3) Nurodyti: transportą, kuris buvo naudotas produktams pristatyti į įvežimo į ES punktą; nurodyti transporto rūšį (laivas, orlaivis ir kt.); nurodyti laivo pavadinimą ir kt.
               (4) Nurodyti šią informaciją:
               — prekinį pavadinimą, kaip nurodyta etiketėje (pavyzdžiui, gamintojo pavadinimą (vardą, pavardę), vynuogių auginimo regioną, firminį ženklą ir kt.);
               — kilmės šalies pavadinimą: [nurodyti „Japonija“];
               — geografinės nuorodos pavadinimą, jei aktualu;
               — faktinę alkoholio koncentraciją tūrio procentais;
               — produkto spalvą (nurodyti tik „raudonas“, „rožinis“, „rausvas“ ar „baltas“);
               — kombinuotosios nomenklatūros kodą (KN kodas).
               (5) Talpa – ne didesnė kaip 60 l vyno talpa. Kaip talpų skaičius gali būti nurodomas butelių skaičius.

            Tekstas paveikslėlio

               Paskyrimas (išleidimas į laisvą apyvartą ir išrašų išdavimas)
               Kiekis
               10. Muitinės išleidimo į laisvą apyvartą dokumento bei išrašo Nr. ir data
               11. Tikslus gavėjo pavadinimas (vardas, pavardė) ir adresas (išrašas)
               12. Kompetentingos valdžios institucijos antspaudas
               Turimas
               Paskirtas
               Turimas
               Paskirtas
               Turimas
               Paskirtas
               13. Papildomos pastabos

            II PRIEDAS

            Tekstas paveikslėlio

               PASITVIRTINIMO ŠABLONAS JAPONIJOS KILMĖS VYNO PRODUKTŲ IMPORTAVIMUI Į EUROPOS SĄJUNGĄ (1)
               1. Eksportuotojas (tikslus pavadinimas (vardas, pavardė) ir adresas)
               Išdavusi trečioji šalis: JAPONIJA
               Supaprastintas VI 1 Serijos Nr. (2):
               VYNO, VYNUOGIŲ SULČIŲ ARBA VYNUOGIŲ MISOS IMPORTO Į EUROPOS SĄJUNGĄ DOKUMENTAS
               2. Gavėjas (pavadinimas (vardas, pavardė) ir adresas)
               3. Muitinės antspaudas (pildo tik ES tarnybos)
               4. Transporto priemonė ir duomenys apie vežimą (3)
               5. Iškrovimo vieta (jei skiriasi nuo nurodytos 2 punkte)
               6. Importuoto produkto aprašymas (4)
               7. Kiekis, l/hl/kg
               8. Talpų skaičius (5)
               9. Sertifikatas
               „Pirmiau aprašytas produktas yra skirtas tiesiogiai vartoti žmonėms ir atitinka Europos Sąjungos ir Japonijos ekonominės partnerystės susitarimo 2 skyriaus C skirsnyje pateiktas apibrėžtis ir vynininkystės metodus. Jis yra pagamintas gamintojo, kuris Japonijos nacionalinės mokesčių agentūros buvo individualiai įgaliotas gaminti vyną, ir Nacionalinio alkoholio gamybos mokslinių tyrimų instituto (NRIB) – dėl pasitvirtinimo. Gamintoją tikrina ir prižiūri NRIB.“
               Įgaliotojo gamintojo pavadinimas (vardas, pavardė), adresas ir registracijos/ leidimo numeris:
               Tikslus kompetentingos įstaigos pavadinimas ir adresas: Vieta ir data:
               Nacionalinis alkoholio gamybos mokslinių tyrimų institutas,
               prižiūrimas Japonijos finansų ministerijos
               3-7-1, Kagamiyama, Higashihiroshima, Hiroshima, Japan
               Įgaliotojo gamintojo antspaudas: Įgaliotojo gamintojo parašas:
               (1) Remiantis Europos Sąjungos ir Japonijos ekonominės partnerystės susitarimo 2.28 straipsniu.
               (2) Tai yra Nacionalinio alkoholio gamybos mokslinių tyrimų instituto (NRIB) nurodytas partijos atsekamumo numeris.
               (3) Nurodyti: transportą, kuris buvo naudotas produktams pristatyti į įvežimo į ES punktą: nurodyti transporto rūšį (laivas, orlaivis ir kt.), nurodyti laivo pavadinimą ir kt.
               (4) Nurodyti šią informaciją:
               — prekinį pavadinimą, kaip nurodyta etiketėje (pavyzdžiui, gamintojo pavadinimą (vardą, pavardę), vynuogių auginimo regioną, firminį ženklą ir kt.);
               — kilmės šalies pavadinimą: [nurodyti „Japonija“];
               — geografinės nuorodos pavadinimą, jei aktualu;
               — faktinę alkoholio koncentraciją tūrio procentais;
               — produkto spalvą (nurodyti tik „raudonas“, „rožinis“, „rausvas“ ar „baltas“);
               — kombinuotosios nomenklatūros kodą (KN kodas).
               (5) Talpa – ne didesnė kaip 60 l vyno talpa. Kaip talpų skaičius gali būti nurodomas butelių skaičius.

            Tekstas paveikslėlio

               10. ANALIZĖS ATASKAITA (aprašyto produkto analitinių charakteristikų apibūdinimas)
               VYNUOGIŲ MISOS IR VYNUOGIŲ SULČIŲ:
               informacijos pateikti nereikalaujama.
               VYNO IR RAUGINAMOS VYNUOGIŲ MISOS:
               — faktinė alkoholio koncentracija tūrio procentais:
               VISŲ PRODUKTŲ:
               — Bendras sieros dioksido kiekis:
               — Bendrasis rūgštingumas:
               Įgaliotojo gamintojo antspaudas: Vieta ir data:
               Įgaliotojo gamintojo parašas, vardas, pavardė ir pareigos:

            Tekstas paveikslėlio

               Paskyrimas (išleidimas į laisvą apyvartą ir išrašų išdavimas)
               Kiekis
               11. Muitinės išleidimo į laisvą apyvartą dokumento bei išrašo Nr. ir data
               12. Tikslus gavėjo pavadinimas (vardas, pavardė) ir adresas (išrašas)
               13. Kompetentingos valdžios institucijos antspaudas
               Turimas
               Paskirtas
               Turimas
               Paskirtas
               Turimas
               Paskirtas
               14. Papildomos pastabos

            III PRIEDAS
            Pasitvirtinimo sąlygos

                        1.

                        Nacionalinis alkoholio gamybos mokslinių tyrimų institutas, prižiūrimas Japonijos finansų ministerijos:

                                    a)

                                    individualiai skiria gamintojus, įgaliotus parengti Europos Sąjungos ir Japonijos ekonominės partnerystės susitarimo 2.28 straipsnyje nurodytus pasitvirtinimo sertifikatus;

                                    b)

                                    prižiūri bei tikrina įgaliotuosius gamintojus ir

                                    c)

                                    Europos Sąjungai praneša:

                                                —

                                                įgaliotųjų gamintojų pavadinimus (vardus, pavardes), adresus ir oficialius registracijos numerius du kartus per metus (sausio ir liepos mėnesiais) ir

                                                —

                                                apie bet kokius įgaliotųjų gamintojų pavadinimų (vardų, pavardžių) ir adresų pasikeitimus ar įgaliojimų panaikinimą nedelsdamas.

                        2.

                        Europos Sąjunga nedelsdama paskelbia ir atnaujina įgaliotųjų gamintojų pavadinimus (vardus, pavardes) ir adresus Trečiųjų šalių kompetentingų įstaigų, paskirtųjų laboratorijų bei įgaliotųjų vyno gamintojų ir perdirbėjų, įgaliotų parengti VI-1 dokumentus dėl vyno importo į ES, sąrašą, kuris skelbiamas oficialioje Europos Komisijos svetainėje
                        ec.europa.eu/agriculture/sites/agriculture/files/wine/lists/06.pdf


title: 2019 m. sausio 23 d. Europos Centrinio Banko sprendimas (ES) 2019/137 dėl Eurosistemos bendros rinkos infrastruktūros sąsajos (ESMIG) tinklo paslaugų teikėjų atrankos (ECB/2019/2)

text:
29.1.2019

                  LT

                  Europos Sąjungos oficialusis leidinys

                  L 25/34

         EUROPOS CENTRINIO BANKO SPRENDIMAS (ES) 2019/137
         2019 m. sausio 23 d.
         dėl Eurosistemos bendros rinkos infrastruktūros sąsajos (ESMIG) tinklo paslaugų teikėjų atrankos (ECB/2019/2)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į Europos centrinių bankų sistemos ir Europos centrinio banko statutą, ypač į jo 3 straipsnio 1 dalį, 12 straipsnio 1 dalį ir 17, 18 bei 22 straipsnius,
         kadangi:

                     (1)

                     Eurosistemos bendra rinkos infrastruktūros tinklų sąsaja (angl. The Eurosystem Single Market Infrastructure Gateway, ESMIG) yra techninis komponentas, kuris teiktinas kaip T2-T2S konsolidavimo projekto dalis ir kuris konsoliduoja tiesiogiai prisijungusių rinkos dalyvių prieigą prie visų Eurosistemos teikiamų rinkos infrastruktūrų. ESMIG suteiks tokiems dalyviams vieną ir tą pačią techninę infrastruktūrą prieigai prie TARGET2 (T2), įskaitant TARGET momentinių mokėjimų vykdymo (TIPS) paslaugą, TARGET2-Securities (T2S), Eurosistemos įkaito valdymo sistemą (ECMS) ir galimai kitas Eurosistemos rinkos infrastruktūros paslaugas ir taikomąsias programas;

                     (2)

                     2018 m. balandžio 23–24 d. posėdžio metu Rinkos infrastruktūros valdyba nusprendė, kad Deutsche Bundesbank, Banco de España, Banque de France ir Banca d'Italia (toliau – teikiantys NCB) atliktų būtiną pasirengimą tam, kad turėtų ne daugiau kaip tris tinklo paslaugų teikėjus teikti ryšio paslaugas ESMIG ir kad Banca d'Italia vadovautų atrankos procedūrai;

                     (3)

                     to posėdžio metu Rinkos infrastruktūros valdyba taip pat nusprendė, kad Banca d'Italia veiktų kaip Eurosistemos operacinis skyrius atrankos procedūrai vykdyti. Ji taip pat nusprendė, kad Rinkos infrastruktūros valdyba bus atsakinga už atrankos specialistų grupės narių paskyrimą, kadangi Eurosistemos centriniai bankai bus atsakingi ir įpareigoti dėl atrankos kriterijų ir jais pagrįstų atrankos specialistų grupės sprendimo išvadų. Banca d'Italia bus atsakingas už tinkamą vadovavimą atrankos procedūrai, o jo specifinė su atrankos procedūra susijusi atsakomybė bus atskirta nuo pagal 2 ir 3 lygių susitarimą NCB prisiimtos atsakomybės;

                     (4)

                     atrankos procedūros tikslas yra pavesti tinklo paslaugų teikėjams teikti iš anksto nustatytų ryšio paslaugų rinkinį, kurio pagrindu ESMIG tinklo paslaugų teikėjai sukurs, įgyvendins, pateiks ir naudos ryšio variantus, kurių paskirtis – saugiai keistis veiklos informacija tarp tiesiogiai prisijungusių rinkos dalyvių ir Eurosistemos rinkos infrastruktūrų per ESMIG;

                     (5)

                     ESMIG tinklo paslaugų teikėjų atrankos procedūrai taikoma Europos Parlamento ir Tarybos direktyva 2014/23/ES (1), įgyvendinta įgalioto centrinio banko valstybės narės nacionalinėje teisėje;

                     (6)

                     Valdančioji taryba paskyrė Banca d'Italia vykdyti ESMIG tinklo paslaugų teikėjų atrankos procedūrą;

                     (7)

                        Banca d'Italia sutiko su šiuo paskyrimu ir patvirtino savo valią veikti pagal šį sprendimą,

               PRIĖMĖ ŠĮ SPRENDIMĄ:

            1 straipsnis
            Apibrėžtys
            Šiame sprendime vartojamos šios apibrėžtys:
            a)   Rinkos infrastruktūros valdyba (angl. Market Infrastructure Board, MIB)– valdymo organas, kurio tikslas – teikti pagalbą Valdančiajai tarybai užtikrinant, kad Eurosistemos rinkos infrastruktūra ir platformos atsiskaitymo grynaisiais pinigais, vertybinių popierių atsiskaitymo ir įkaito valdymo srityse yra palaikomos ir toliau tobulinamos atsižvelgiant į Sutartyje numatytus Europos centrinių bankų sistemos (ECBS) tikslus, ECBS veiklos poreikius, technologinę pažangą, taip pat į reguliavimo ir priežiūros reikalavimus, kurie turėtų būti taikytini;
            b)   ESMIG tinklo paslaugų teikėjas– tinklo paslaugų teikėjas, pasirašęs koncesijų sutartį ryšio paslaugoms teikti;
            c)   ryšio paslaugos– tiesioginis tinklo prijungimas prie ESMIG, kurio reikia, kad ESMIG tinklo paslaugų teikėjas tiesiogiai prisijungusiam rinkos dalyviui teiktų tam, kad jis galėtų naudotis Eurosistemos rinkos infrastruktūros paslaugomis arba vykdyti su jomis susijusias užduotis ir įsipareigojimus;
            d)   koncesija– Eurosistemos centrinių bankų tinklo paslaugų teikėjui suteikta teisė teikti tiesiogiai prisijungusiems rinkos dalyviams iš anksto nustatytų ryšio paslaugų rinkinį, kurio pagrindu ESMIG tinklo paslaugų teikėjas sudarys, įgyvendins, pateiks ir naudos variantus, skirtus saugiai apsikeisti elektroniniais duomenimis tarp tiesiogiai prisijungusių rinkos dalyvių ir Eurosistemos rinkos infrastruktūrų per ESMIG;
            e)   atrankos specialistų grupė– trijų ekspertų specialistų grupė, kurią sudaro du įgalioto centrinio banko atstovai (įskaitant pirmininką), taip pat vienas Eurosistemos centrinio banko atstovas, kuriuos visus parenka Rinkos infrastruktūros valdyba ir oficialiai paskiria įgaliotas centrinis bankas;
            f)   Eurosistemos centrinis bankas– Europos Centrinis Bankas (ECB) arba valstybės narės, kurios valiuta yra euro, nacionalinis centrinis bankas;
            g)   2 lygio–3 lygio susitarimas– tiekimo ir veikimo susitarimas, dėl kurio susitarė Rinkos infrastruktūros valdyba ir teikiantys NCB, patvirtintas Valdančiosios tarybos ir vėliau pasirašytas Eurosistemos centrinių bankų ir teikiančių NCB. Jame turi būti numatytos papildomos teikiančių NCB, Rinkos infrastruktūros valdybos ir Eurosistemos centrinių bankų uždavinių ir įsipareigojimų detalės;
            h)   tiesiogiai prisijungęs rinkos dalyvis– bet kuris įgaliotas keistis elektroniniais duomenimis su Eurosistemos rinkos infrastruktūra subjektas;
            i)   įgaliotas centrinis bankas– Valdančiosios tarybos paskirtas vykdyti ESMIG tinklo paslaugų teikėjų atrankos procedūrą valstybės narės, kurios valiuta yra euro, nacionalinis centrinis bankas, kuriam Eurosistemos centriniai bankai suteikė įgaliojimus pasirašyti koncesijos sutartis su kiekvienu iš atrinktų dalyvių Eurosistemos centrinių bankų vardu ir jų naudai;
            j)   Eurosistemos rinkos infrastruktūros paslaugos– paslaugos, kurias teikia Eurosistemos centrinių bankų rinkos infrastruktūros ir kurios apima TARGET paslaugas (įskaitant T2 paslaugą, TARGET momentinių mokėjimų vykdymo paslaugą (TIPS) ir TARGET2-Securities (T2S) paslaugą), Eurosistemos įkaito valdymo sistemą (ECMS) ir kitas paslaugas, kurias teikia Eurosistemos rinkos infrastruktūros, platformos ir taikomosios programos atsiskaitymo grynaisiais pinigais, vertybinių popierių atsiskaitymo ir įkaito valdymo srityse;
            k)   koncesijos sutartis– Rinkos infrastruktūros valdybos pasiūlytas ir Valdančiosios tarybos patvirtintas Eurosistemos centrinių bankų ir atitinkamo ESMIG tinklo paslaugų teikėjo abipuses teises ir įsipareigojimus numatantis susitarimas, kuriam taikoma įgalioto centrinio banko valstybės narės nacionalinė teisė;
            l)   atrinktas dalyvis– ESMIG tinklo paslaugų teikėjų atrankos procedūros dalyvis, kuriam buvo suteikta koncesijos sutartis;
            m)   skelbimas apie procedūrą– skelbimas apie atrankos procedūrą, kurį turi paskelbti įgaliotas centrinis bankas pagal 3 straipsnio 2 dalį;
            n)   suteikimo taisyklės– atrankos procedūrą reglamentuojančios išsamios taisyklės, kurios yra skelbtinų atrankos dokumentų dalis;
            o)   atrankos dokumentai– paskelbimas apie sudarymą, skelbimas apie procedūrą, taip pat suteikimo taisyklės ir jų priedai bei prijungti dokumentai;
            p)   tinklo priimtinumo patikrinimas (angl. „Network Acceptance Test“)– po koncesijos sutarties pasirašymo ESMIG tinklo paslaugų teikėjo atliekamas testas, kuriuo siekiama patikrinti jo pasiūlyto varianto atitiktį pagrindiniams funkciniams, atsparumo ir saugumo reikalavimams;
            q)   įjungimo diena– diena, kai pirmoji Eurosistemos rinkos infrastruktūra pradeda naudotis ryšio paslaugomis kasdienei veiklai produktyvioje aplinkoje.

            2 straipsnis
            Įgaliotas centrinis bankas

               1.   Banca d'Italia yra Eurosistemos centrinis bankas, įgaliotas vykdyti ESMIG tinklo paslaugų teikėjų atrankos procedūrą ir pasirašyti koncesijos sutartis su atrinktais dalyviais pagal šį sprendimą.

               2.   Įgaliotas centrinis bankas Eurosistemos centrinių bankų naudai:

                           a)

                           planuoja atrankos procedūrą ir parengia atrankos dokumentų ir visų reikiamų dokumentų projektus pagal 3 straipsnio 2 dalies b punktą;

                           b)

                           savo vardu ir interesais ir Eurosistemos centrinių bankų interesais vykdo ESMIG tinklo teikėjų atrankos procedūrą visapusiškai bendradarbiaudamas su atrankos komisija, teikdamas materialinius ir žmogiškuosius išteklius, kurių reikia, kad būtų užtikrinta, jog atrankos procedūra atitinka jo valstybės narės nacionalinę teisę;

                           c)

                           vadovaudamasis 4 straipsnio 1 dalimi ir remdamasis atrankos komisijos sprendimu, pasirašo kiekvieną koncesijos sutartį taip, kad bendras ESMIG tinklo paslaugų teikėjų skaičius bet kuriuo metu neviršytų trijų;

                           d)

                           atstovauja Eurosistemos centriniams bankams ESMIG tinklo paslaugų teikėjų ir trečiųjų šalių atžvilgiu ir tvarko koncesijų sutartis pagal 4 straipsnio 5 dalį.

            3 straipsnis
            Atrankos ir koncesijos suteikimo sąlygos

               1.   Įgaliotas centrinis bankas vykdo ESMIG tinklo paslaugų teikėjų atrankos procedūrą vadovaudamasis Direktyva 2014/23/ES, įgyvendinta įgalioto centrinio banko valstybės narės nacionalinėje teisėje. Bendras ESMIG tinklo paslaugų teikėjų skaičius bet kuriuo metu negali viršyti trijų.

               2.   Įgaliotas centrinis bankas, vykdydamas atrankos procedūrą, atsižvelgia būtent į šias sąlygas:

                           a)

                           jis vykdo atvirą koncesijų suteikimo procedūrą, kurioje visi suinteresuoti ekonominiai operatoriai gali pateikti pasiūlymą;

                           b)

                           Eurosistemos centriniai bankai kartu su įgaliotu centriniu banku ruošia visus atrankos dokumentus, o Rinkos infrastruktūros valdyba juos patvirtina;

                           c)

                           ESMIG tinklo paslaugų teikėjai atrenkami atsižvelgiant į mažiausią maksimalią kainą už tiesiogiai prisijungusių rinkos dalyvių bendrijai pagal Rinkos infrastruktūros valdybos patvirtintą modelį teikiamą standartinį paslaugų paketą; visi atrankos dokumentai skelbiami anglų kalba. Įgaliotas centrinis bankas taip pat gali paskelbti skelbimą apie procedūrą savo oficialia kalba. Atrankos procedūros dalyviai savo pasiūlymus ir visus papildomus dokumentus pateikia anglų kalba;

                           d)

                           skelbime apie procedūrą įgaliotas centrinis bankas nurodo, kad atrankos procedūra vykdoma jo vardu ir interesais bei Eurosistemos centrinių bankų interesais;

                           e)

                           įgaliotas centrinis bankas skelbimą apie procedūrą privalo paskelbti bent jau: i) Europos Sąjungos oficialiajame leidinyje; ii) įgalioto centrinio banko atitinkamame valstybės narės nacionaliniame oficialiajame leidinyje; iii) dviejuose nacionaliniuose laikraščiuose; ir iv) „Financial Times“ ir „The Economist“. Atrankos dokumentai skelbiami įgalioto centrinio banko interneto svetainėje. Kad būtų galima susipažinti su visais atrankos dokumentais, skelbimas apie procedūrą kartu su nuoroda į įgalioto centrinio banko interneto svetainę taip pat skelbiamas ECB interneto svetainėje;

                           f)

                           vykstant atrankos procedūrai, įgaliotas centrinis bankas atsako į skelbime apie procedūrą nurodytu elektroninio pašto adresu atsiųstus prašymus paaiškinti informaciją. Įgaliotas centrinis bankas ir ECB visuotinės svarbos atsakymus paskelbia savo atitinkamose interneto svetainėse;

                           g)

                           Rinkos infrastruktūros valdyba teikia atrankos komisijos narius, o įgaliotas centrinis bankas juos formaliai skiria tuoj pat po pasiūlymų teikimo laikotarpio pabaigos;

                           h)

                           atrankos komisijos nariai privalo pasirašyti interesų konflikto nebuvimo deklaraciją, kurią patvirtina Rinkos infrastruktūros valdyba;

                           i)

                           įgaliotas centrinis bankas rūpinasi atrankos procedūros operaciniais aspektais;

                           j)

                           atrankos komisija, inter alia, analizuoja administracinius dokumentus ir sprendžia dėl neatitinkančių dalyvavimo reikalavimų dalyvių pašalinimo iš atrankos procedūros. Atrankos komisija, remdamasi atrankos dokumentuose nustatytomis taisyklėmis, įvertina neįprastai mažos kainos pasiūlymus. Iš atrankos procedūros nepašalintus dalyvius atrankos komisija reitinguoja pagal jų pasiūlymų ekonominį naudingumą didėjančia tvarka;

                           k)

                           įgaliotas centrinis bankas susijusiems dalyviams oficialiai praneša apie visus atrankos komisijos sprendimus, naudodamas saugias ir greitas rašytinio bendravimo priemones.

               3.   Atrankos komisijai sureitingavus dalyvius pagal 3 dalies j punktą (suteikimo pasiūlymas), įgaliotas centrinis bankas atsako už vidinį patikrinimą ar nėra pažeidimų ir jį atlieka, kad būtų nustatyta, ar atrankos procedūra buvo tinkamai įvykdyta. Sėkmingai atlikus šį patikrinimą įgaliotas centrinis bankas galutinai suteikia koncesijas ir patikrina, ar kiekvienas iš atrinktų dalyvių atitinka dalyvavimo reikalavimus ir ar jų deklaracijos yra teisingos. Jei, atlikus teisėtumo patikrinimą, randama pažeidimų, galutinis koncesijų suteikimas atidedamas, o įgaliotas centrinis bankas imasi visų reikiamų priemonių pagal savo valstybės narės nacionalinę teisę, siekdamas užtikrinti, kad pažeidimai yra pašalinti ir kad būtų atliktas ir sėkmingai užbaigtas naujas teisėtumo patikrinimas. Nedarant įtakos įgalioto centrinio banko, kaip perkančiosios organizacijos pagal jo valstybės narės nacionalinę teisę, nepriklausomumui, jis gali konsultuotis su Rinkos infrastruktūros valdyba politikos klausimais, susijusiais su pažeidimų pašalinimu.

               4.   Iš atrankos procedūros kylančių visų teisių ir įsipareigojimų atžvilgiu įgaliotas centrinis bankas veikia savo vardu ir interesais bei Eurosistemos centrinių bankų interesais. Jis praneša Rinkos infrastruktūros valdybai apie atrankos procedūros pažangą ir, nedarant įtakos įgalioto centrinio banko, kaip perkančiosios organizacijos pagal jo valstybės narės nacionalinę teisę, nepriklausomumui, konsultuojasi su Rinkos infrastruktūros valdyba dėl bet kokio įvykio, darančio neigiamą įtaką planuojamam projektui.

               5.   Įgaliotas centrinis bankas padengia savo išlaidas, susijusias su atrankos procedūroje jo atliktomis užduotimis.

            4 straipsnis
            Koncesijos sutartis

               1.   Įgaliotam centriniam bankui pagal pirmiau nurodytus reikalavimus pabaigus atrankos ir koncesijos suteikimo procedūrą, įgaliotas centrinis bankas imasi visų reikalingų parengiamųjų priemonių Eurosistemos centrinių bankų vardu ir jų interesais su kiekvienu atrinktu dalyviu sudaryti koncesijos sutartis. Šiuo tikslu Eurosistemos centriniai bankai įgaliotam centriniam bankui atskiru įgaliojimu veikti Eurosistemos centrinių bankų vardu ir interesais (viešas įgaliojimas) suteikia įgaliojimą pasirašyti koncesijos sutartį.

               2.   Pasirašęs koncesijos sutartį ESMIG tinklo paslaugų teikėjas atlieka tinklo priimtinumo patikrinimą. Jei ESMIG tinklo paslaugų teikėjui nepavyksta sėkmingai atlikti šio patikrinimo, koncesijos sutartis nutraukiama. Tokiomis aplinkybėmis įgaliotas centrinis bankas gali suteikti koncesijos sutartį dalyviui, kuris iš karto po atrinktų dalyvių sąraše gavo aukščiausią reitingą, tokiomis pat sąlygomis kaip ir pirminė koncesijos sutartis ir remiantis pasiūlymu, kurį aukščiausią (po atrinktų dalyvių) reitingą gavęs dalyvis buvo pateikęs atrankos procedūros metu.

               3.   Nepažeidžiant tolesnių dalių, atrankos procedūros metu suteikta koncesija galioja dešimt metų nuo įjungimo dienos, siekiant sudaryti sąlygas ESMIG tinklo paslaugų teikėjui susigrąžinti investicijas į paslaugų teikimą kartu su investuoto kapitalo grąža, atsižvelgiant į investicijas, kurių reikia, kad būtų pasiekti konkretūs sutartiniai tikslai.

               4.   Tais atvejais, kai koncesijos sutartis su ESMIG tinklo paslaugų teikėju nutraukiama prieš pasibaigiant jos terminui, tačiau atlikus sėkmingą tinklo priimtinumo patikrinimą, Rinkos infrastruktūros valdyba savo nuožiūra gali nesuteikti sutarties, pakeičiančios koncesijos sutartį, pasiūlyti ją atrankos procedūros dalyviui, kuris iš karto po atrinktų dalyvių sąraše gavo aukščiausią reitingą arba, jeigu pagal atrinktų dalyvių sąrašą pastarosios galimybės nėra – suteikti naują koncesijos sutartį kitam tinklo paslaugų teikėjui pagal naują atrankos procedūrą, kurią turi vykdyti įgaliotas centrinis bankas. Naujos koncesijos sutarties trukmė yra dešimt metų.

               5.   Įgaliotam centriniam bankui suteikiami įgaliojamai atstovauti Eurosistemos centriniams bankams ESMIG tinklo paslaugų teikėjų ir kitų trečiųjų šalių atžvilgiu dėl ryšio paslaugų, taip pat nuolat tvarkyti koncesijų sutartis Eurosistemos centrinių bankų vardu ir interesais, inter alia, vykdyti Eurosistemos centrinių bankų teises ir įsipareigojimus, įskaitant teismo procese dėl sutartinių sąlygų pažeidimo, žalos, sutarčių nutraukimo, apskundimo arba kitokių sutartinių pakeitimų ir kt. Įgaliotas centrinis bankas atsiskaito Rinkos infrastruktūros valdybai ir laikosi jos pateiktų nurodymų.

               6.   Įgaliotas centrinis bankas taiko visas priemones, reikalingas, kad būtų įvykdytos Eurosistemos centrinių bankų ir, jei yra, įgalioto centrinio banko su koncesijų sutartimis susijusios pareigos ir įsipareigojimai, ir apie tai atsiskaito Rinkos infrastruktūros valdybai ir laikosi visų jos pateiktų atitinkamų nurodymų.

               7.   Kad įgaliotas centrinis bankas galėtų vykdyti Eurosistemos centrinių bankų ir, jei yra, įgalioto centrinio banko su koncesijų sutartimis susijusias teises ir įsipareigojimus, jam siunčiami visi pranešimai, deklaracijos ir vykdomieji raštai, įskaitant procesinius dokumentus.

               8.   Nepažeisdami 5 straipsnio, Eurosistemos centriniai bankai kompensuoja visas įgalioto centrinio banko protingas išlaidas, kurias jis patiria pagal šio straipsnio 5–7 dalis tvarkydamas koncesijų sutartis ir atlikdamas jų stebėseną.

            5 straipsnis
            Kompensacijos reikalavimai

               1.   Įgalioto centrinio banko atsakomybė Eurosistemos centriniams bankams už nuostolius arba žalą, kilusius dėl jam pagal šį sprendimą vykdant savo teises ir pareigas jo padaryto sukčiavimo arba tyčinio nusižengimo, yra neribota. Jo atsakomybė Eurosistemos centriniams bankams už nuostolius arba žalą, kilusius dėl jo didelio neatsargumo jam pagal šį sprendimą vykdant savo įsipareigojimus, yra ribojama didžiausia bendra 2 000 000 EUR suma per kalendorinius metus.

               2.   Jei įgaliotam centriniam bankui pagal šį sprendimą vykdant savo įsipareigojimus dėl jo sukčiavimo arba tyčinio nusižengimo kilusius nuostolius arba žalą patiria trečioji šalis, įgaliotas centrinis bankas turi išmokėti kompensaciją šiai trečiajai šaliai.

               3.   Jei įgaliotam centriniam bankui pagal šį sprendimą vykdant savo įsipareigojimus dėl jo neatsargumo ar didelio neatsargumo kilusius nuostolius arba žalą patiria trečioji šalis, įgaliotas centrinis bankas turi išmokėti kompensaciją šiai trečiajai šaliai. Esant teismo sprendimui arba įgalioto centrinio banko ir trečiosios šalies atsiskaitymo susitarimui, jei atsiskaitymo susitarimą iš anksto buvo patvirtinusi Rinkos infrastruktūros valdyba, Eurosistemos centriniai bankai padengia visas tokias įgalioto centrinio banko kompensacijas, jei jų bendra didžiausia suma kalendoriniais metais viršija 2 000 000 EUR.

               4.   Eurosistemos centriniai bankai kompensaciją, kurią įgaliotas centrinis bankas išmokėjo trečiosioms šalims, padengia tuoj pat ir visa jos suma, kai ji išmokėta dėl: a) dalyvavimo reikalavimų ir licencijos suteikimo kriterijų; b) atrankos komisijos sprendimo, priimto atsižvelgiant į dalyvavimo reikalavimus ir licencijos suteikimo kriterijus; c) netinkamo atrankos komisijos elgesio, išskyrus atvejus, kai ji taip elgėsi pagal rašytinį įgalioto centrinio banko nurodymą arba ji iš anksto negavo tinkamo rašytinio nurodymo iš įgalioto centrinio banko tuo klausimu, jeigu tokio nurodymo buvo prašoma raštu iš anksto; d) sprendimo arba įvykio, kuriems įgaliotas centrinis bankas negali turėti įtakos, įskaitant tuos, kurie gali paveikti suteiktų koncesijų veiksmingumą.

               5.   Eurosistemos centriniai bankai nepadengia kompensacijos, kurią įgaliotas centrinis bankas išmokėjo trečiosioms šalims dėl operacinės veiklos ir kitų procedūrinių veiksmų, už kuriuos jis atsako, išskyrus atvejus, kai įgaliotas centrinis bankas veikė priešingai savo valiai, nes vadovavosi Rinkos infrastruktūros valdybos nurodymais pagal 3 straipsnio 4 dalį.

               6.   Jei trečioji šalis pareiškia ieškinį dėl veiksmų arba neveikimo atrankos procedūroje, už kuriuos atsakomybė išskirtinai tenka Eurosistemos centriniams bankams, Eurosistemos centriniai bankai, pasitarę su įgaliotu centriniu banku, tinkamu laiku teikia nurodymus įgaliotam centriniam bankui, kokių priemonių jis turi imtis, pvz., dėl išorės eksperto ar įgalioto centrinio banko vidaus teisės tarnybos atliekamo atstovavimo. Tokiose bylose priėmus sprendimą dėl pareikšto ieškinio, dėl tokio ieškinio kylančias bylinėjimosi išlaidas ir mokesčius padengia Eurosistemos centriniai bankai.

               7.   Eurosistemos centriniai bankai prisiima atsakomybę už atskirų atrankos komisijos narių veiksmus ir neveikimą atrankos procedūroje.

               8.   Jei trečioji šalis pareiškia ieškinį dėl veiksmų arba neveikimo atrankos procedūroje, už kuriuos atsakomybė išskirtinai tenka įgaliotam centriniam bankui, įgaliotas centrinis bankas išsamiai bendradarbiauja su Eurosistemos centriniais bankais, kokių priemonių jis turi imtis, pvz., dėl išorės eksperto ar jo vidaus teisės tarnybos atliekamo atstovavimo, ir pats padengia kilusias išlaidas.

               9.   Kai Eurosistemos centriniai bankai ir įgaliotas centrinis bankas solidariai atsako už trečiosios šalies patirtus nuostolius ar žalą, kiekvienas jų padengia išlaidas lygiomis dalimis.

            6 straipsnis
            Baigiamosios nuostatos

               1.   Šis įgaliojimas galioja dešimt metų nuo įjungimo dienos.

               2.   Įgaliojimo galiojimo pasibaigimas neturi įtakos atitinkamų koncesijų sutarčių taikymui.

            7 straipsnis
            Įsigaliojimas
            Šis sprendimas įsigalioja 2019 m. sausio 25 d.

            Priimta Frankfurte prie Maino 2019 m. sausio 23 d.

                  ECB Pirmininkas

               Mario DRAGHI

            (1)  2014 m. vasario 26 d. Europos Parlamento ir Tarybos direktyva 2014/23/ES dėl koncesijos sutarčių suteikimo (OL L 94, 2014 3 28, p. 1).


title: 2019 m. vasario 14 d. Komisijos sprendimas dėl aštuonių Europos patariamojo statistikos komiteto narių skyrimo

text:
18.2.2019

                  LT

                  Europos Sąjungos oficialusis leidinys

                  C 63/4

         KOMISIJOS SPRENDIMAS
         2019 m. vasario 14 d.
         dėl aštuonių Europos patariamojo statistikos komiteto narių skyrimo
         (2019/C 63/05)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. kovo 11 d. Europos Parlamento ir Tarybos sprendimą Nr. 234/2008/EB, įsteigiantį Europos patariamąjį statistikos komitetą ir panaikinantį Tarybos sprendimą 91/116/EEB (1), ypač į jo 4 straipsnio 1 dalies a punktą,
         kadangi:

                     (1)

                     Europos patariamąjį statistikos komitetą sudaro 24 nariai;

                     (2)

                     remiantis Sprendimo Nr. 234/2008/EB 4 straipsnio 1 dalimi, dvylika narių skiria Komisija, pasikonsultavusi su Europos Parlamentu ir Taryba. Keturi iš minėtų dvylikos narių Komisijos sprendimu 2016/C12/02 buvo paskirti penkerių metų kadencijai, ir atitinkami jų įgaliojimai baigiasi 2020 m.;

                     (3)

                     valstybės narės Komisijai pateikė kvalifikuotų statistikos srities kandidatų sąrašą;

                     (4)

                     skirdama šiuos aštuonis narius, Komisija siekė užtikrinti, kad jie vienodai atstovautų naudotojams, respondentams ir kitoms Sąjungos statistika suinteresuotoms šalims (įskaitant mokslinę bendruomenę, socialinius partnerius ir pilietinę visuomenę);

                     (5)

                     tam atvejui, jei paskirtieji nariai atsistatydintų arba netikėtai negalėtų eiti pareigas, sudarytas rezervo sąrašas. Atrinkdama narius iš rezervo sąrašo, Komisija siekia užtikrinti, kad būtų išlaikyta naudotojų grupių pusiausvyra,

               PRIĖMĖ ŠĮ SPRENDIMĄ:

            1 straipsnis
            Priede išvardyti asmenys Europos patariamojo statistikos komiteto nariais skiriami penkerių metų kadencijai, kuri prasideda 2019 m. gegužės 9 d.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. vasario 14 d.

                  Komisijos vardu

                  Pirmininkas

               Jean-Claude JUNCKER

            (1)  OL L 73, 2008 3 15, p. 13.

            PRIEDAS

                        Axel BÖRSCH-SUPAN,

                        Maria João CASANOVA DE ARAÚJO E SÁ VALENTE ROSA,

                        Audronė JAKAITIENĖ,

                        Sune KARLSSON,

                        András MÁTH,

                        Marie BOHATÁ,

                        Peter VAN DER HEIJDEN,

                        Tõnu KOLLO.

               Rezervo sąrašas:

                        Marcel DAS,

                        Domantas JASILIONIS.


title: 2019 m. vasario 12 d. Tarybos sprendimas (ES) 2019/267 dėl Europos Sąjungos ir Albanijos Respublikos susitarimo dėl Europos sienų ir pakrančių apsaugos agentūros Albanijos Respublikoje vykdomų veiksmų statuso sudarymo

text:
18.2.2019

                  LT

                  Europos Sąjungos oficialusis leidinys

                  L 46/1

         TARYBOS SPRENDIMAS (ES) 2019/267
         2019 m. vasario 12 d.
         dėl Europos Sąjungos ir Albanijos Respublikos susitarimo dėl Europos sienų ir pakrančių apsaugos agentūros Albanijos Respublikoje vykdomų veiksmų statuso sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies b ir d punktus ir 79 straipsnio 2 dalies c punktą kartu su 218 straipsnio 6 dalies antros pastraipos a punkto v papunkčiu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     Tarybos sprendimu (ES) 2018/1031 (2) Europos Sąjungos ir Albanijos Respublikos susitarimas dėl Europos sienų ir pakrančių apsaugos agentūros Albanijos Respublikoje vykdomų veiksmų statuso (toliau – susitarimas) buvo pasirašytas 2018 m. spalio 5 d. su sąlyga, kad jis bus sudarytas;

                     (2)

                     susitarimo pagrindu Europos sienų ir pakrančių apsaugos būriai gali būti per trumpą laiką išsiunčiami į Albanijos teritoriją ir reaguoti į pasikeitusius migracijos srautus pakrantės maršruto link, ir padėti valdyti išorės sienas bei kovoti su neteisėtu migrantų gabenimu;

                     (3)

                     šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (3); todėl Jungtinė Karalystė nedalyvauja, priimant šį sprendimą, ir ji nėra juo saistoma ar jis jai taikomas;

                     (4)

                     šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB (4); todėl Airija nedalyvauja, priimant šį sprendimą, ir ji nėra juo saistoma ar jis jai taikomas;

                     (5)

                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja, priimant šį sprendimą, ir ji nėra juo saistoma ar jis jai taikomas. Kadangi šis sprendimas grindžiamas Šengeno acquis, remdamasi to protokolo 4 straipsniu, per šešis mėnesius po to, kai Taryba nusprendžia dėl šio sprendimo, Danija turi nuspręsti, ar ji įgyvendins jį savo nacionalinėje teisėje;

                     (6)

                     susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Europos Sąjungos ir Albanijos Respublikos susitarimas dėl Europos sienų ir pakrančių apsaugos agentūros Albanijos Respublikoje vykdomų veiksmų statuso (toliau – susitarimas) patvirtinamas Sąjungos vardu.
            Susitarimo tekstas pridedamas prie šio sprendimo.

            2 straipsnis
            Tarybos pirmininkas Sąjungos vardu pateikia pranešimą, numatytą susitarimo 12 straipsnio 1 dalyje.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. vasario 12 d.

                  Tarybos vardu

                  Pirmininkas

               E.O. TEODOROVICI

            (1)  2019 m. sausio 15 d. pritarimas (dar nepaskelbtas Oficialiajame leidinyje).

            (2)  2018 m. liepos 13 d. Tarybos sprendimas (ES) 2018/1031 dėl Europos Sąjungos ir Albanijos Respublikos susitarimo dėl Europos sienų ir pakrančių apsaugos agentūros Albanijos Respublikoje vykdomų veiksmų statuso sudarymo (OL L 185, 2018 7 23, p. 6).

            (3)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

            (4)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).


title: 2019 m. vasario 18 d. Tarybos sprendimas (BUSP) 2019/271, kuriuo iš dalies keičiamas Sprendimas (BUSP) 2016/1693 dėl ribojamųjų priemonių ISIL („Da'esh“) ir „Al-Qaida“ ir su jomis susijusiems asmenims, grupėms, susivienijimams ir subjektams

text:
18.2.2019

                  LT

                  Europos Sąjungos oficialusis leidinys

                  LI 46/3

         TARYBOS SPRENDIMAS (BUSP) 2019/271
         2019 m. vasario 18 d.
         kuriuo iš dalies keičiamas Sprendimas (BUSP) 2016/1693 dėl ribojamųjų priemonių ISIL („Da'esh“) ir „Al-Qaida“ ir su jomis susijusiems asmenims, grupėms, susivienijimams ir subjektams
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2016 m. rugsėjo 20 d. Taryba priėmė Sprendimą (BUSP) 2016/1693 (1);

                     (2)

                     atsižvelgiant į nuolatinę grėsmę, kurią kelia ISIL („Da'esh“) ir „Al-Qaida“ ir su jomis susiję asmenys, grupės, susivienijimai ir subjektai, į Sprendimo (BUSP) 2016/1693 priede pateiktą asmenų, grupių, susivienijimų ir subjektų sąrašą turėtų būti įtrauktas dar vienas asmuo;

                     (3)

                     Sprendimas (BUSP) 2016/1693 turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimo (BUSP) 2016/1693 priedas iš dalies keičiamas taip, kaip išdėstyta šio sprendimo priede.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Briuselyje 2019 m. vasario 18 d.

                  Tarybos vardu

                  Pirmininkė

               F. MOGHERINI

            (1)  2016 m. rugsėjo 20 d. Tarybos sprendimas (BUSP) 2016/1693 dėl ribojamųjų priemonių ISIL („Da'esh“) ir „Al-Qaida“ ir su jomis susijusiems asmenims, grupėms, susivienijimams ir subjektams, kuriuo panaikinama Bendroji pozicija 2002/402/BUSP (OL L 255, 2016 9 21, p. 25).

            PRIEDAS
            Į Sprendimo (BUSP) 2016/1693 priede pateiktą sąrašą įtraukiamas šis asmuo:

                           „4.

                           Brahim el KHAYARI; gimimo data: 1992 m. gegužės 7 d.; gimimo vieta: Nimas (Prancūzija); pilietybė: Prancūzijos.“


title: 2019 m. vasario 18 d. Tarybos sprendimas (ES) 2019/306, kuriuo Austrija įgaliojama dėl Europos Sąjungos interesų pritarti Ekvadoro ir Ukrainos prisijungimui prie 1980 m. Hagos konvencijos dėl tarptautinio vaikų grobimo civilinių aspektų

text:
22.2.2019

                  LT

                  Europos Sąjungos oficialusis leidinys

                  L 51/11

         TARYBOS SPRENDIMAS (ES) 2019/306
         2019 m. vasario 18 d.
         kuriuo Austrija įgaliojama dėl Europos Sąjungos interesų pritarti Ekvadoro ir Ukrainos prisijungimui prie 1980 m. Hagos konvencijos dėl tarptautinio vaikų grobimo civilinių aspektų
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 81 straipsnio 3 dalį kartu su 218 straipsnio 6 dalies b punktu,
         atsižvelgdama į Europos Komisijos pasiūlymą,
         atsižvelgdama į Europos Parlamento nuomonę (1),
         kadangi:

                     (1)

                     Europos Sąjunga yra nusistačiusi kaip vieną iš savo tikslų skatinti vaiko teisių apsaugą, kaip nurodyta Europos Sąjungos sutarties 3 straipsnyje. Priemonės, skirtos vaikams apsaugoti nuo neteisėto išvežimo ar laikymo, yra vienas iš esminių tos politikos aspektų;

                     (2)

                     Taryba priėmė Reglamentą (EB) Nr. 2201/2003 (2) (toliau – reglamentas „Briuselis IIa“), kuriuo siekiama apsaugoti vaikus nuo žalingų padarinių, kuriuos sukelia neteisėtas išvežimas ar laikymas, ir nustatyti tvarką, kuri užtikrintų greitą jų sugrąžinimą į valstybę, kurioje jie nuolat gyvena, taip pat užtikrinti bendravimo teisių ir globos teisių apsaugą;

                     (3)

                     Reglamentu „Briuselis IIa“ papildoma ir sustiprinama 1980 m. spalio 25 d. Hagos konvencija dėl tarptautinio vaikų grobimo civilinių aspektų (toliau – 1980 m. Hagos konvencija), kuria tarptautiniu lygmeniu nustatoma susitariančiųjų valstybių ir centrinių įstaigų įsipareigojimų ir bendradarbiavimo sistema ir siekiama užtikrinti greitą neteisėtai išvežtų ar laikomų vaikų grąžinimą;

                     (4)

                     visos Sąjungos valstybės narės yra 1980 m. Hagos konvencijos šalys;

                     (5)

                     Sąjunga ragina trečiąsias valstybes prisijungti prie 1980 m. Hagos konvencijos ir remia tinkamą 1980 m. Hagos konvencijos taikymą, inter alia, kartu su valstybėmis narėmis dalyvaudama specialiųjų komisijų, kurias reguliariai organizuoja Hagos tarptautinės privatinės teisės konferencija, veikloje;

                     (6)

                     opiais tarptautinio vaikų grobimo atvejais geriausiu sprendimu galėtų būti bendra teisinė sistema, taikoma Sąjungos valstybių narių ir trečiųjų valstybių santykiams;

                     (7)

                     1980 m. Hagos konvencijoje nustatyta, kad ji taikoma tik prisijungiančios valstybės ir tų susitariančiųjų valstybių, kurios pareiškė, kad pritaria jos prisijungimui, tarpusavio santykiams;

                     (8)

                     pagal 1980 m. Hagos konvenciją ekonominės integracijos regioninėms organizacijoms, kaip antai Sąjungai, neleidžiama tapti jos šalimi. Todėl Sąjunga negali nei prisijungti prie tos konvencijos, nei deponuoti savo pareiškimo dėl pritarimo valstybės prisijungimui;

                     (9)

                     remiantis Europos Sąjungos Teisingumo Teismo nuomone 1/13 (3), pareiškimai dėl pritarimo prisijungimui pagal 1980 m. Hagos konvenciją priklauso išimtinei Sąjungos išorės kompetencijai;

                     (10)

                     1992 m. sausio 22 d. prisijungimo prie 1980 m. Hagos konvencijos dokumentą deponavo Ekvadoras. 1980 m. Hagos konvencija Ekvadore įsigaliojo 1992 m. balandžio 1 d.;

                     (11)

                     Visos susijusios valstybės narės, išskyrus Austriją ir Daniją, jau pritarė Ekvadoro prisijungimui prie 1980 m. Hagos konvencijos. Ekvadoras pritarė Bulgarijos, Kipro, Estijos, Latvijos, Lietuvos, Maltos, Lenkijos, Slovėnijos ir Rumunijos prisijungimui prie 1980 m. Hagos konvencijos. Įvertinus padėtį Ekvadore padaryta išvada, kad Austrija gali dėl Sąjungos interesų pritarti Ekvadoro prisijungimui pagal 1980 m. Hagos konvencijos sąlygas;

                     (12)

                     2006 m. birželio 2 d. prisijungimo prie 1980 m. Hagos konvencijos dokumentą deponavo Ukraina. 1980 m. Hagos konvencija Ukrainoje įsigaliojo 2006 m. rugsėjo 1 d.;

                     (13)

                     Visos valstybės narės, išskyrus Austriją ir Daniją, jau pritarė Ukrainos prisijungimui prie 1980 m. Hagos konvencijos. Įvertinus padėtį Ukrainoje padaryta išvada, kad Austrija gali dėl Sąjungos interesų pritarti Ukrainos prisijungimui pagal 1980 m. Hagos konvencijos sąlygas;

                     (14)

                     todėl Austrija turėtų būti įgaliota deponuoti pareiškimus dėl pritarimo Ekvadoro ir Ukrainos prisijungimui prie 1980 m. Hagos konvencijos dėl Sąjungos interesų laikydamosi šiame sprendime išdėstytų sąlygų. Kitos Sąjungos valstybės narės jau pritarė Ekvadoro ir Ukrainos prisijungimui prie 1980 m. Hagos konvencijos, todėl naujų pareiškimų dėl pritarimo prisijungimui neturėtų deponuoti, nes pagal tarptautinę viešąją teisę esami pareiškimai galioja toliau;

                     (15)

                     Jungtinei Karalystei ir Airijai reglamentas „Briuselis IIa“ yra privalomas ir jos dalyvauja priimant ir taikant šį sprendimą;

                     (16)

                     pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas,

               PRIĖMĖ ŠĮ SPRENDIMĄ:

            1 straipsnis

               1.   Austrija įgaliojama dėl Sąjungos interesų pritarti Ekvadoro ir Ukrainos prisijungimui prie 1980 m. Hagos konvencijos.

               2.   Austrija ne vėliau kaip 2020 m. vasario 19 d. deponuoja pareiškimą dėl pritarimo Ekvadoro ir Ukrainos prisijungimui prie 1980 m. Hagos konvencijos dėl Sąjungos interesų, išdėstytą taip:

                  „[Visas VALSTYBĖS NARĖS pavadinimas] pareiškia, kad pritaria Ekvadoro ir Ukrainos prisijungimui prie 1980 m. spalio 25 d. Hagos konvencijos dėl tarptautinio vaikų grobimo civilinių aspektų, vadovaujantis Tarybos sprendimu (ES) 2019/306“.

               3.   Austrija informuoja Tarybą ir Komisiją apie savo pareiškimą dėl pritarimo Ekvadoro ir Ukrainos prisijungimui prie 1980 m. Hagos konvencijos deponavimą ir perduoda Komisijai to pareiškimo tekstą per du mėnesius nuo jo deponavimo.

            2 straipsnis
            Šis sprendimas įsigalioja pranešimo apie jį dieną.

            3 straipsnis
            Šis sprendimas skirtas Austrijai.

            Priimta Briuselyje 2019 m. vasario 18 d.

                  Tarybos vardu

                  Pirmininkas

               N. BĂDĂLĂU

            (1)  2019 m. sausio 31 d. nuomonė (dar nepaskelbta Oficialiajame leidinyje).

            (2)  2003 m. lapkričio 27 d. Tarybos reglamentas (EB) Nr. 2201/2003 dėl jurisdikcijos ir teismo sprendimų, susijusių su santuoka ir tėvų pareigomis, pripažinimo bei vykdymo, panaikinantis Reglamentą (EB) Nr. 1347/2000 (OL L 338, 2003 12 23, p. 1).

            (3)  ECLI:EU:C:2014:2303.


title: 2019 m. vasario 19 d. Tarybos sprendimas (ES, Euratomas) 2019/311, kuriuo skiriami Europos ekonomikos ir socialinių reikalų komiteto Danijos Karalystės pasiūlyti du nariai

text:
22.2.2019

                  LT

                  Europos Sąjungos oficialusis leidinys

                  L 51/28

         TARYBOS SPRENDIMAS (ES, Euratomas) 2019/311
         2019 m. vasario 19 d.
         kuriuo skiriami Europos ekonomikos ir socialinių reikalų komiteto Danijos Karalystės pasiūlyti du nariai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 302 straipsnį,
         atsižvelgdama į Europos atominės energijos bendrijos steigimo sutartį, ypač į jos 106a straipsnį,
         atsižvelgdama į Danijos vyriausybės pasiūlymą,
         atsižvelgdama į Europos Komisijos nuomonę,
         kadangi:

                     (1)

                     2015 m. rugsėjo 18 d. ir 2015 m. spalio 1 d. Taryba priėmė sprendimus (ES, Euratomas) 2015/1600 (1) ir (ES, Euratomas) 2015/1790 (2), kuriais skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d.2016 m. vasario 16 d. Tarybos sprendimu (ES) 2016/229 (3) vietoj Marie-Louise KNUPPERT nariu buvo paskirtas Arne GREVSEN;

                     (2)

                     pasibaigus Bernt FALLENKAMP kadencijai tapo laisva Europos ekonomikos ir socialinių reikalų komiteto nario vieta;

                     (3)

                     pasibaigus Arne GREVSEN kadencijai tapo laisva Europos ekonomikos ir socialinių reikalų komiteto nario vieta,

               PRIĖMĖ ŠĮ SPRENDIMĄ:

            1 straipsnis
            Likusiam kadencijos laikui iki 2020 m. rugsėjo 20 d. Europos ekonomikos ir socialinių reikalų komiteto nariais skiriami:

                        —

                        Dorthe ANDERSEN, Head of Danish Trade Union EU Office,

                        —

                        Bente SORGENFREY, 1. vice president FH - Danish Trade Union Confederation.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. vasario 19 d.

                  Tarybos vardu

                  Pirmininkas

               G. CIAMBA

            (1)  2015 m. rugsėjo 18 d. Tarybos sprendimas (ES, Euratomas) 2015/1600, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 248, 2015 9 24, p. 53).

            (2)  2015 m. spalio 1 d. Tarybos sprendimas (ES, Euratomas) 2015/1790, kuriuo skiriami Europos ekonomikos ir socialinių reikalų komiteto nariai laikotarpiui nuo 2015 m. rugsėjo 21 d. iki 2020 m. rugsėjo 20 d. (OL L 260, 2015 10 7, p. 23).

            (3)  2016 m. vasario 16 d. Tarybos sprendimas (ES) 2016/229, kuriuo skiriamas Europos ekonomikos ir socialinių reikalų komiteto Danijos Karalystės pasiūlytas narys (OL L 41, 2016 2 18, p. 22).


title: 2019 m. vasario 21 d. Tarybos sprendimas (BUSP) 2019/312, kuriuo iš dalies keičiamas Sprendimas 2014/2019/BUSP dėl Europos Sąjungos BSGP misijos Malyje (EUCAP Sahel Mali) ir pratęsiamas jo galiojimas

text:
22.2.2019

                  LT

                  Europos Sąjungos oficialusis leidinys

                  L 51/29

         TARYBOS SPRENDIMAS (BUSP) 2019/312
         2019 m. vasario 21 d.
         kuriuo iš dalies keičiamas Sprendimas 2014/2019/BUSP dėl Europos Sąjungos BSGP misijos Malyje (EUCAP Sahel Mali) ir pratęsiamas jo galiojimas
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2014 m. balandžio 15 d. Taryba priėmė Sprendimą 2014/219/BUSP (1) dėl Europos Sąjungos BSGP misijos Malyje (EUCAP Sahel Mali);

                     (2)

                     2017 m. sausio 11 d. Taryba priėmė Sprendimą (BUSP) 2017/50 (2), kuriuo EUCAP Sahel Mali įgaliojimai pratęsiami iki 2019 m. sausio 14 d.2017 m. gruodžio 7 d. Taryba priėmė Sprendimą (BUSP) 2017/2264 (3), kuriuo nustatyta orientacinė EUCAP Sahel Mali finansavimo suma iki 2019 m. sausio 14 d.;

                     (3)

                     2018 m. birželio 25 d. Taryba savo išvadose dėl Sahelio / Malio pabrėžė, kad svarbu regionalizuoti BSGP Sahelyje, siekiant atitinkamai stiprinti civilinę ir karinę paramą tarpvalstybiniam bendradarbiavimui, regionines bendradarbiavimo struktūras (visų pirma Sahelio G 5 šalių grupės) ir G 5 šalių pajėgumus ir atsakomybę sprendžiant regiono saugumo iššūkius;

                     (4)

                     atlikus EUCAP Sahel Mali strateginę peržiūrą, 2018 m. spalio 25 d. Politinis ir saugumo komitetas rekomendavo EUCAP Sahel Mali pratęsti iki 2021 m. sausio 14 d.;

                     (5)

                     2018 m. gruodžio 17 d., laukiant, kol Taryba patvirtins planavimo dokumentus dėl Sahelio regionalizavimo, Taryba priėmė sprendimą (BUSP) 2018/2008 (4), kuriuos pratęsė EUCAP Sahel Mali ir nustatė orientacinę jo finansavimo sumą iki 2019 m. vasario 28 d.;

                     (6)

                     todėl Sprendimo 2014/219/BUSP galiojimas turėtų būti pratęstas iki 2021 m. sausio 14 d.;

                     (7)

                     EUCAP Sahel Mali bus vykdoma aplinkybėmis, kurios gali pablogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus,

               PRIĖMĖ ŠĮ SPRENDIMĄ:

            1 straipsnis
            Sprendimas 2014/219/BUSP iš dalies keičiamas taip:

                        1)

                        14 straipsnio 1 dalis papildoma šia pastraipa:
                        „Orientacinė finansavimo suma, skirta su EUCAP Sahel Mali susijusioms išlaidoms nuo 2019 m. kovo 1 d. iki 2021 m. sausio 14 d. padengti, yra 66 930 000 EUR.“;

                        2)

                        18 straipsnio antras sakinys pakeičiamas taip:
                        „Jis taikomas iki 2021 m. sausio 14 d.“.

            2 straipsnis
            Šis sprendimas įsigalioja jo priėmimo dieną.
            Jis taikomas nuo 2019 m. kovo 1 d.

            Priimta Briuselyje 2019 m. vasario 21 d.

                  Tarybos vardu

                  Pirmininkas

               G. CIAMBA

            (1)  2014 m. balandžio 15 d. Tarybos sprendimas 2014/219/BUSP dėl Europos Sąjungos BSGP misijos Malyje (EUCAP Sahel Mali) (OL L 113, 2014 4 16, p. 21).

            (2)  2017 m. sausio 11 d. Tarybos sprendimas (BUSP) 2017/50, kuriuo iš dalies keičiamas Sprendimas 2014/219/BUSP dėl Europos Sąjungos BSGP misijos Malyje (EUCAP Sahel Mali) (OL L 7, 2017 1 12, p. 18).

            (3)  2017 m. gruodžio 7 d. Tarybos sprendimas (BUSP) 2017/2264, kuriuo iš dalies keičiamas Sprendimas 2014/219/BUSP dėl Europos Sąjungos BSGP misijos Malyje (EUCAP Sahel Mali) (OL L 324, 2017 12 8, p. 52).

            (4)  2018 m. gruodžio 17 d. Tarybos sprendimas (BUSP) 2018/2008, kuriuo iš dalies keičiamas Sprendimas 2014/219/BUSP dėl Europos Sąjungos BSGP misijos Malyje (EUCAP Sahel Mali) ir pratęsiamas jo galiojimas (OL L 322, 2018 12 18, p. 24).